**ДОКЛАД**

**ЗА ДЕЙНОСТТА НА СПЕЦИАЛИЗИРАНИЯ НАКАЗАТЕЛЕН СЪД ПРЕЗ 2017 ГОДИНА**

Докладът отчита работата на Специализирания наказателен съд, в изпълнение на задълженията по чл.117, ал.1 от Конституцията на Република България - защита на правата и законните интереси на гражданите, юридическите лица и държавата, при спазване изискванията на чл.7 и чл. 8 от Закона за съдебната власт - справедливо и безпристрастно правосъдие, без нарушаване на принципа на равнопоставеност на страните.

Към 31.12.2017 г. щатната численост на съда наброява 19 съдии /в т.ч. председател и трима заместник-председатели/ и 45 съдебни служители, формиращи общата и специализирана администрация. В Специализирания наказателен съд понастоящем няма незаети щатни бройки на магистрати и съдебни служители.

Утвърдената действаща структура на администрацията на съда обхваща:

Обща администрация, състояща се от съдебен администратор, главен счетоводител, счетоводител, шофьор - домакин, статистик, касиер и управител сгради, системен администратор, работник по поддържане на сграда и хигиенист. Разпределена е в три звена – „Финансова дейност и снабдяване“, „Стопанисване и управление на съдебното имущество“ и „Информационно обслужване, статистика и информационни технологии“ – общо 8 служители.

Специализираната администрация е разпределена в службите: „Съдебни помощници“, „Регистратура“, „Регистратура за класифицирана информация“, „Служител по сигурността на информацията“, „Съдебно деловодство“, „Съдебни секретари“ и „Архив“ – общо 37 служители.

През 2017 година се проведоха две инвентаризации за наличността на делата в деловодството и на деловодната система, инвентаризация на имуществото, проверка на регистратурата за класифицирана информация, както и такава за наличността на веществените доказателства.

В Специализирания наказателен съд няма съдии и служители с наложени дисциплинарни наказания. Всички съдии са атестирани от Висшия съдебен съвет, като 18 от тях са с най-високата комплексна оценка „много добра“, а един – с „добра“. 17 от съдиите са с ранг „съдия във ВКС и ВАС“. През 2017 година комисия в състав от двама съдии и съдебния администратор на съда атестираха всички съдебни служители и 3 от тях бяха повишени в по-горен ранг.

През 2017 година бяха извършени 2 проверки от АСНС за спазване на процесуалните срокове по чл. 411д, ал. 2 НПК, чл. 271 НПК и чл. 208 НПК, както и на изискванията на ПАС по обявяване на съдебните актове в деловодните книги. Отчетено е, че като цяло се спазват процесуалните срокове, като в много малък брой случаи мотивите към присъдите са изготвяни с известно забавяне, което се дължи най-вече на големия обем на делата и тяхната изключителна фактическа и правна сложност.

През 2017 година на СНС беше извършена проверка на процедурите по разрешаването, прилагането и използването на специални разузнавателни средства от Националното бюро за контрол на специалните разузнавателни средства – през месец октомври комплексна проверка, а през месец юли беше извършена тематична планова проверка от Държавна агенция „Национална сигурност“. При проверките не бяха констатирани нарушения.

Освен контрола на национално ниво, дейността на специализираните институции, в частност на Специализирания наказателен съд, е подложена на мониторинг от Европейската комисия във връзка с проследяването напредъка на България по механизма за сътрудничество и оценка. Ръководството на съда имаше срещи с представители на Европейската Комисия, на които обсъждахме състоянието на специализираните институции, евентуално възникнали проблеми и затруднения, предоставяхме информация за движението и броя на делата, както и детайлни справки по определени, интересуващи Комисията дела /обикновено се касае за дела с голям обществен интерес/.

В края на месец ноември 2017 година беше публикуван докладът на Европейската комисия, изготвен на 15.11.2017 г., в гр.Брюксел, Кралство Белгия, относно напредъка на България по механизма за сътрудничество и оценка. В доклада се представя напредъкът, който е постигнат след отправянето на препоръките от месец януари 2017 г., за да се преодолеят слабостите на съдебната реформа в борбата срещу корупцията и организираната престъпност. Както и в предишните години, докладът е резултат от внимателен анализ от страна на Комисията, който се основава на тясното сътрудничество с българските институции, както и на информацията, предоставена от гражданското общество и други заинтересовани страни, включително други държави членки. Според Доклада на Европейската комисия от месец януари 2017 г., специализираните институции, в това число и Специализираният наказателен съд, създадени през 2012 г. са започнали да постигат съгласувани резултати, що се отнася до влезлите в сила присъди по дела за организирана престъпност. Отчитат се постигнатите трайни резултати в работата на специализирания съд и специализираната прокуратура за борба с организираната престъпност. В доклада от месец ноември 2017 г. е включена и ключова заключителна препоръка, насочена към по-нататъшно консолидиране на така констатираната положителна тенденция.

И през 2017 година разпределението на делата между съдиите - докладчици се извършваше при стриктно спазване на чл.9 ЗСВ и прилагане на принципа за случайно разпределение на делата по продукта на ВСС, при спазване на Правилник за администрацията в съдилищата, Единна методика по приложението на принципа за случайно разпределение на делата в районните, окръжните, административните, военните, апелативните и специализираните съдилища, приета с Решение на ВСС по Протокол № 57 от 04.12.2014 г., изменена и актуализирана с Решение на ВСС по Протокол № 13 от 19.03.2015 г., изм. с решение на СК на ВСС по Протокол №1/10.01.2017 г. и Вътрешните правила за случайно разпределение на делата в СНС. От 01.10.2015 година се използва централизирана система за разпределение на делата на случаен принцип, чиито сървър се намира във ВСС. На случаен принцип се определят и съдебните заседатели чрез модул на деловодната система на съда САС – „Съдебно деловодство“. Прилагането на принципа за случайно разпределение е гаранция за независимост и прозрачност в съдебното производство, следи за равномерна натовареност на съдиите и не на последно място се явява и активна антикорупционна мярка. Изключенията от правилото са уредени и при промяна се отразяват във вътрешните правила за случайно разпределение на делата в СНС.

През 2017 г., с оглед изтичане на мандата на съдебните заседателите при СНС и избора на нови такива от Сточния общински съвет, бе проведено обучение на същите от екип в състав съдия при СНС и съдия при АС – гр. София. Същото бе осъществено на 02.05.2017 г. и 11.01.2017 г. в присъствена форма на тема „Начално обучение на съдебни заседатели“. Обучението бе организирано от Националния институт по правосъдието в изпълнение на разпоредбата на чл.73, ал.6 от ЗСВ и във връзка с изпълнението на проект № BG05SFOP001-3.002-0001 „Качествено професионално обучение за повишаване ефективността на правосъдието“, осъществяван с финансовата подкрепа „Добро управление“. В рамките на полудневната форма на присъствено обучение на съдебните заседатели при СНС бяха изнесени лекции на тема „Устройство на съдебната система. Статут на съдебните заседатели“, „Етични измерения на дейността на съдебния заседател“, „Материално наказателно право. Основни понятия.“, „Наказателен процес. Основни понятия и принципи.“ Обученията преминаха при голям интерес и активност от страна на съдебните заседатели при СНС. Поставени и дискутирани бяха много въпроси касаещи статута на съдебния заседател, неговите права и задължения, възможността на същият да се запознава с материалите по делото, както и заплащането, което му се дължи за положения труд. На всеки един съдебен заседател бяха подготвени и предоставени за ползване материали – Наръчник на съдебния заседател, изготвен от авторски колектив при НИП, Наредба №7 от 28.09.2017 г. за съдените заседатели, издадена от ВСС, обн. ДВ бр.81 от 10.10.2017 г. в сила от същата дата, Заповед на Председателя на СНС касаещи правата и задълженията на съдебните заседатели, дължимото поведение от същите и изчисляване и изплащане на тяхното възнаграждение. Следва да бъде отбелязано, че тази форма на обучение на съдебните заседатели, която се реализира за пръв път, бе отчетена както от обучаващите, така и от обучаващите се за много успешна и необходима, не само при първоначалното встъпване като съдебен заседател, но и впоследствие, с оглед актуализиране на техните знания.

Както бе отбелязано в миналогодишния доклад на СНС, една от препоръките в доклада на Европейската комисия по Механизма за сътрудничество и оценка, публикуван през месец януари 2017 година, е страната ни да създаде ясен график за въвеждане на електронно правосъдие. Въвеждането на всеобхватна система за електронно правосъдие е на дневен ред от няколко години, като в момента е известно, че се извършва по-нататъшен анализ в рамките на проект, финансиран със средства на Европейския съюз, от което следва, че работата по изграждането на такава система продължава активно.

Постановените от Специализирания наказателен съд съдебни актове се изпращат за публикуване незабавно на централния уеб-базиран интерфейс, поддържан от ВСС, при спазване на разпоредбите на Закона за съдебната власт.

В Специализирания наказателен съд продължават да се правят електронни папки на делата, както и да се правят справки по движението на делата от сайта ни.

Продължава и обмена на данни между информационната система на Специализирания наказателен съд и ядрото на Единната информационна система за противодействие на престъпността /ЕИСПП/. Това също е една много важна стъпка, тъй като ЕИСПП е част от Системата на електронното правосъдие и ще позволи да се покаже статистически обработена информация в областта на наказателното производство.

С промените в НПК, публикувани в ДВ бр.63 от 04.08.2017 г., в сила от 05.11.2017 г. на Специализирания наказателен съд станаха подсъдни така наречените „дела за корупция по високите етажи на властта“, а именно конкретни престъпни състави по чл. 201 – 205, 212, 212а, 219, 220, 224, 225б, 226, 250, 251, 253 – 253б, 254а, 254б, 256, 282 – 283а, 285, 287 – 289, 294, 295, 299, 301 – 307, 310, 311 и 313 от Наказателния кодекс, извършени от народни представители, членове на Министерския съвет и заместник-министри, председатели на държавни агенции и държавни комисии, изпълнителни директори на изпълнителните агенции, и техните заместници, управителя на Националния осигурителен институт, управителя на Националната здравноосигурителна каса, изпълнителния директор и директорите на териториалните дирекции на Националната агенция за приходите, директора на Агенция "Митници", началници на митници, митнически бюра и пунктове, членовете на Комисията за отнемане на незаконно придобито имущество и Националното бюро за контрол на специалните разузнавателни средства, областни управители и заместник областни управители, съдии, прокурори и следователи, членове на Висшия съдебен съвет, главния инспектор и инспекторите в Инспектората към Висшия съдебен съвет, кметовете и заместник-кметовете на общини, кметовете и заместник-кметовете на райони и председателите на общински съвети.

Тази промяна в процесуалния закон неминуемо води до извода, че броят на делата, подсъдни на Специализирания наказателен съд, ще се увеличи, като по принцип този род дела се отличават с голяма фактическа и правна сложност и изискват ангажирането на голям времеви и човешки ресурс.

През изминалата година се увеличи и постъплението в СНС на искания за издаване на разрешение за използване на специално разузнавателно средство по Закона за специалните разузнавателни средства и чл.172 и следващите от Наказателно процесуалния кодекс. Даването на разрешение или постановяването на отказ е свързано със запознаване с всички материали в делото, които в част от случаите са в голям обем.

И през 2017 година председателят и заместник-председателите се оказаха най-натоварените съдии в Специализирания наказателен съд. Данните сочат, че през отчетната 2017 г. председателят и неговите заместници са приключили съответно 1026 бр., 1139 бр., 988 бр. и 228 бр. дела, при средна натовареност от 365 броя дела на съдия.

**Правораздавателна дейност:**

През 2017 год. в съда са постъпили и са образувани общо 6 957 дела /6580 за 2016 год./ или увеличението е с повече от 5.73%. Това означава, че през 2017 г. един съдия реално е получил средно по 385 броя дела /366 за 2016 год*./.* Съгласно разпоредбата на чл.100а, ал.2 от Закона за съдебната власт, Специализираният наказателен съд е приравнен по степен на окръжен съд. Същевременно, тук е от значение да се отбележи, че Специализираният наказателен съд разглежда и решава единствено първоинстанционни наказателни дела, за разлика от окръжните съдилища, които разглеждат дела /граждански и наказателни/ и като втора инстанция. При това, не са малко случаите на провеждани съдебни следствия пред Специализирания наказателен съд, като първа инстанция, по НОХ дела, отличаващи се с изключителна фактическа и правна сложност, срещу организирани престъпни групи и свързаните с тях вторични престъпления, в хода на които са извършвани разпити на стотици свидетели, назначавани са и са изслушвани множество експертизи и т.н.

От постъпилите през 2017 год. общо 6 957 броя дела, по отделни видове дела цифрите сочат следното:

- постъпили НОХ дела – 204 броя /127 броя през 2016 год. – увеличение с 60%/;

- постъпили ЧН дела – 6 753 броя /6 451 броя през 2016 год./;

От постъпилите 204 НОХД дела: 1 дело е по Глава първа; 3 дела са по Глава втора, 21 дела по Глава пета, 2 дела по Глава шеста, 7 дела по Глава осма, 170 дела по Глава десета от Наказателния кодекс. От изложеното е видно, че най-много са постъпилите дела по Глава десета от НК, каквато е и основната специализация на съда.

С внесените от прокуратурите актове са повдигнати обвинения за 1307 престъпления, а именно: по чл. 321 НК – 575 броя; по чл. 354а НК – 197 броя; по чл. 280 НК – 64 броя; по чл. 214 НК – 62 броя; по чл. 159г НК – 62 броя; по чл. 339 НК – 39 броя; по чл. 159а НК – 30 броя; по чл. 308 НК – 21 броя; по чл. 246 НК – 19 броя; по чл. 144 НК – 17 броя; по чл. 203 НК – 16 броя; по чл. 213а НК – 14 броя; по чл. 249 НК – 14 броя; по чл. 354в НК – 14 броя; по чл. 282 НК – 13 броя; по чл. 234 НК – 12 броя; по чл. 142а НК – 12 броя; по чл. 255 НК – 10 броя; по чл. 252 НК – 10 броя; по чл. 253 НК – 7 броя; по чл. 159б НК – 7 броя; по чл. 244 НК – 7 броя; по чл. 116 НК – 6 броя; по чл. 211 НК – 6 броя; по чл. 215 НК – 6 броя; по чл. 302 НК – 6 броя, по чл. 210 НК – 5 броя, по чл. 216 НК – 5 броя, по чл. 206 НК – 4 броя, по чл.143 НК – 4 броя; по чл. 131 НК – 3 броя, по чл. 196 НК – 3 броя, по чл. 198 НК – 3 броя, по чл. 142 НК – 2 броя, по чл. 195 НК – 2 броя, по чл. 199 НК – 2 броя, по чл. 202 НК – 2 броя, по чл. 212 НК – 2 броя, по чл. 219 НК – 2 броя, по чл. 243 НК – 2 броя, по чл. 278 НК – 2 броя, по чл. 316 НК – 2 броя, по чл. 325 НК – 2 броя, по чл. 387 НК – 2 броя, по чл. 108 НК – 1 брой, по чл. 129 НК – 1 брой, по чл. 159в НК – 1 брой, по чл. 217 НК – 1 брой, по чл. 220 НК – 1 брой, по чл. 281 НК – 1 брой, по чл. 283а НК – 1 брой, по чл. 294 НК – 1 брой, по чл. 309 НК – 1 брой, по чл. 330 НК – 1 брой, по чл. 345 НК – 1 брой и по чл. 346 НК – 1 брой.

Постъпилите 6 753 ЧН дела по видове са както следва:

* 3044 броя дела по ЗСРС /2940 броя през 2016 год./;
* 2755 броя по чл. 159а, чл. 161, чл. 164 и чл. 165 НПК /2525 броя през 2016 год./;
* 430 броя по чл. 222 и чл. 223 НПК /440 броя през 2016 год./;
* 218 броя по чл. 65 НПК /197 броя през 2016 год./;
* 76 броя по чл. 64 НПК /81 броя през 2016 год./;
* 25 броя дела по чл. 368 НПК /56 броя през 2016 год./;
* 23 броя по чл. 61, ал. 3 НПК /55 броя през 2016 год./;
* 37 броя дела по чл. 23, чл. 25 и чл. 27 НК /28 броя през 2016 год./;
* 4 броя дела по молби за реабилитация /3 броя през 2016 год./;
* 17 броя по чл. 243 НПК /23 броя през 2016 год./;
* 40 броя дела по чл. 68 НПК /8 броя през 2016 год./;
* 21 броя дела по чл.68 ЗМВР /8 броя през 2016 год./;
* 3 броя дела по чл. 72 НПК /1 броя през 2016 год./;
* 1 брой дело по чл. 244, ал. 5 НПК /1 брой дело през 2016 год./;
* 59 броя дела по други текстове /96 броя дела през 2016 год./.

През 2017 година са постъпили 9 НОХ дела, по които досъдебното производство е над 100 тома, както следва: НОХД № 2209/2017 година – 864 тома, НОХД № 101/2017 година – 256 тома, НОХД № 537/2017 година – 223 тома, НОХД № 2267/2017 година – 200 тома, НОХД № 2588/2017 година – 181 тома, НОХД № 3884/2017 година – 176 тома, НОХД № 2880/2017 година – 149 тома, НОХД № 2211/2017 година – 140 тома и НОХД № 1936/2017 година – 101 тома.

НОХ дела с от 51 тома до 100 тома са 8 броя, а от 21 до 50 тома са 58 броя, от 11 тома до 20 тома – 68 броя, а до 10 тома – 61 броя дела или средно по 31 тома на дело.

Постъпилите дела по брой подсъдими са както следва:

* дела с повече от 10 подсъдими – 8 броя – НОХД № 2084/2017 година – 19 подсъдими, НОХД № 2209/2017 година - 18 подсъдими, НОХД № 1936/2017 година – с 14 подсъдими, НОХД № 21/2017, НОХД № 2239/2017 и НОХД № 2259/2017 година са с по 12 подсъдими и НОХД № 101/2017 и НОХД № 694/2017 година с по 11 подсъдими.
* дела с 10 подсъдими – 2 броя;
* дела с 9 подсъдими – 5 броя;
* дела с 8-ма подсъдими – 3 броя;
* дела с 7-ма подсъдими – 9 броя;
* дела с 6-ма подсъдими – 13 броя
* дела с 5-ма подсъдими – 15 броя
* дела с 4-ма подсъдими – 15 броя.
* дела с 3-ма подсъдими – 39 броя.
* дела с 2-ма подсъдими – 32 броя и
* дела с 1 подсъдим – 50 броя.

През 2017 година броят на подсъдимите по внесените НОХ дела е средно по 3.7 на дело.

По внесените през 2017 година НОХ дела свидетелите са средно 30 броя на дело, като по 5 броя дела са с над 100 свидетели / НОХД № 2209/2017 година – 414 свидетели; НОХД № 3884/2017 година – 198 свидетели; НОХД № 1936/2017 година – 153 свидетели; НОХД № 2172/2017 година – 122 свидетели и НОХД № 3298/2016 година – 121 свидетели.

По постъпилите НОХ дела вещите лица са средно по 8 броя на дело, като по 7 дела вещите лица са над 20 броя / НОХД № 3298/2017 година – 38 броя; НОХД № 2084/2017 година и НОХД № 2209/2017 година – по 28 броя, НОХД № 2083/2017 година – 26 броя и по НОХД № 3874/2017 година и НОХД № 3885/2017 година – по 21 броя.

През отчетната 2017 год. с акт по същество /присъда, споразумение/ са решени общо 130 броя /68 броя през 2016 год./, от които 43 с присъди /37 за 2016 год./, 87 със споразумения /31 за 2016 година/.

Прекратените дела през 2017 год. са общо 41 /46 броя през 2016 год./, от които с прекратено съдебно производство за допуснати процесуални нарушения и връщане на делото на прокурора за 2017 г. са 27 броя, а по 14 дела е прекратено съдебното производство и са изпратени по подсъдност на друг съд или не е одобрено внесено споразумение между прокуратурата и обвиняемите.

2017 год.

Прекратени НОХД– 41 бр.

* дела с прекратено съдебно производство и връщане на прокурора – 27 броя
* дела с прекратено съдебно производство и изпратени по подсъдност на друг съд – 5 броя
* дела, по които не е одобрено внесено споразумение постигнато между прокуратурата и обвиняемите – 9 броя

от 27 броя дела с прекратено съдебно производство и връщане на прокурора:

* прекратени с разпореждане в закрито заседание 24 броя
* прекратени в открито съдебно заседание – 3 броя
  + обжалвани 12 броя
  + потвърдени са 8 броя
  + отменени 2 броя
  + с неприключил инстанционен контрол 2 броя

**За сравнение през 2016 година:**

Прекратени НОХД– 46 бр.

* дела с прекратено съдебно производство и връщане на прокурора – 33 броя
* дела с прекратено наказателно производство – 2 броя
* дела с прекратено съдебно производство и изпратени по подсъдност на друг съд – 5 броя
* дела, по които не е одобрено внесено споразумение между прокуратурата и обвиняемите – 4 броя
* дела прекратени и повдигнат спор по подсъдност – 1 брой
* дела присъединени към друго дело – 1 брой

Сред причините за прекратяване на съдебното производство продължават да преобладават нарушенията, допуснати при изготвяне на обвинителния акт от прокурора във връзка с изискванията на чл.246 НПК и Тълкувателно решение № 2/2002 г. на ВКС по т.н.д. №2/2002г. на ОСНК. Видно от представената статистика за 2016 г. и 2017 г. броят на делата, по които съдебното производство е прекратено и делото върнато на Специализираната прокуратура, е намалял с около 15 %. Процесуални нарушения, допуснати при изготвяне на обвинителния акт във връзка с изискванията на чл.246 от НПК и ТР № 2/2002 г. на ОСНК на ВКС. Тези основания за прекратяване на съдебните производства заемат най-голям дял в количествено отношение и имат първостепенно значение. Най-често констатираните от СНС пропуски са при фактическото описание на инкриминираното деяние в обстоятелствената част на обвинителния акт. Нарушенията се състоят в липса или недостатъчно (схематично и обобщено) изложение на фактите, отнасящи се до съставомерността на инкриминираното деяние, мястото, начина и механизма на осъществяването му и участието на обвиняемия в престъплението, както и наличието на противоречие между обстоятелствената част на обвинителния акт и неговата диспозиция, което води до съществено нарушение на процесуалните правила, довело до ограничаване на процесуалните права на обвиняемия или на неговия защитник.

Статистиката по видове на решените дела с акт по същество общо за всички съдии от СНС е както следва:

- НОХД – 130 броя /68 броя през 2016 год./, от които

- решените с присъда – 43 броя /37 броя през 2016 год./;

- решените със споразумение в съдебна фаза 38 броя /9 броя през 2016 год.

- решени със споразумение от досъдебна фаза 49 броя /22 броя през 2016 година/;

- общо приключили със споразумение 87 броя /31 броя през 2016 год./.

- ЧНД –6753 броя /6449 броя през 2016 год./, от които

- разпити на свидетели или обвиняеми пред съдия – 430 броя /440 броя през 2016 год./;

- мерки по чл.64 НПК - 76 броя /81 броя за 2016г./;

- мерки по чл. 65 НПК - 216 броя /193 броя за 2016г./

- кумулации – 34 броя /26 броя през 2016 година/

- реабилитации – 4 броя /2 броя през 2016 година/

- дела по ЗСРС – 3044 броя /2940 броя през 2016 година/

- други дела в закрито съдебно заседание от досъдебно производство – 2949 броя /2767 броя през 2016 година/, от които:

2755 броя по чл. 161, чл. 164 и чл. 165 НПК;

24 броя по чл. 368 НПК;

22 броя по чл. 61, ал. 3 НПК;

20 броя по чл. 243 НПК;

40 броя по чл. 68 НПК;

21 броя по чл. 68 ЗМВР;

3 брой по чл. 72 НПК

1 брой по чл. 244, ал. 5 НПК и

63 броя други дела.

Средната натовареност на един съдия от СпНС досежно разглежданите от същия дела през отчетната 2017 г. е 32,71 броя дела на месец /31,05 броя през 2016 год./, а досежно свършените дела – 31,91 броя дела на месец /30,39 броя през 2016 година/.

През 2017 година съдиите в СпНС са приключили 97,53% - 6924 броя от разглежданите дела. Останали са несвършени 2,47 % - 175 броя дела.

При делата от общ характер – 329 броя, от които 125 броя останали за разглеждане от предходната година и 204 броя постъпили през 2017 година са приключили 51,98 % /или 171 броя дела, при 114 броя през 2016 година/, а 48,02 % /или 158 броя дела, при 125 броя през 2016 година/ са останали несвършени към края на отчетния период.

От постановените присъди по 43 броя дела /37 броя през 2016 година/ 34 броя са осъдителни /32 броя през 2016 година/ и 9 – оправдателни /при 5 броя през 2016 година/.

По Глава Първа от НК са постановени 3 осъдителни присъди, по Глава Втора от НК са постановени 2 присъди, от които една осъдителна и една оправдателна; по Глава Пета НК са постановени 7 присъди, от които 5 осъдителни и 2 оправдателни; по Глава Шеста е постановена 1 присъда – осъдителна; по Глава Осма е постановена 1 присъда – осъдителна; по Глава Десета НК са постановени 29 присъди, от които 6 оправдателни.

През 2017 година от СНС бяха приключени с осъдителни присъди първите дела с повдигнати обвинения за извършени престъпления по чл.108А, ал.7, във вр. с ал.6 във вр. с ал.1 от НК / НОХД №1935/2016 г., приключено в рамките на една година и два месеца/ и НОХД №3416/2016 г. по чл.108А, ал.4 от НК /приключено в рамките на шест месеца/. Към момента на изготвяне на доклада и двете дела се намират на производство в АСНС във връзка са постъпили жалби срещу постановените присъди. Следва да бъде отбелязано, че текстовете на чл.108А, ал.4 и чл.108А, ал.7 от НК са нови в Наказателния кодекс, приети с ДВ бр.74 от 26.09.2017 г. и към момента липсва каквато и да било съдебна практика, касаеща тези престъпления.

С оглед постигане на пълнота на доклада е необходимо да се посочи, че през 2017 г., Председателят на СНС не е бил сезиран с искане от ДАНС или МВР по реда на чл.32, ал.1 от Закона за противодействие на тероризма, публикуван в ДВ бр.103 на 27.12.2016 г., за спиране на достъпа до интернет страница/и, чието съдържание подбужда към тероризъм или чрез което се разпространяват познания за извършване на тероризъм.

Броят на делата, чието разглеждане е приключило в рамките до 3 месеца през 2017 г. е 6849 броя /98.92%/, от които 105 НОХД /70 през 2016 год./, 430 броя разпити на свидетели и обвиняеми /440 броя през 2016 година/ и 6314 броя ЧНД от досъдебното производство, кумулации и реабилитации /5981 броя през 2016 година/.

Статистиката на обжалваните и протестирани съдебни актове за 2017 г. сочи следното:

- НОХД – 40 бр. присъди;

- НЧД - кумулации- 7 бр.;

- НЧД от досъдебното производство- 238 бр.

През 2017 година резултатите от въззивна и касационна инстанция по отношение на постановени присъди, сочат следното:

- 2 бр. потвърдени присъди,

- 23 бр. изменени присъди и

- 3 бр. отменени присъди

Останалите обжалвани присъди са в процес на инстанционен контрол.

От обжалваните 7 броя кумулации – 3 са потвърдени, 3 изменени и по 1 дело все още няма произнасяне на АСНС.

От обжалваните 238 броя частни наказателни дела 170 бр. са потвърдени, 15 броя са изменени и 53 броя отменени.

Броят на осъдените през 2017 г. лица е 306 /190 през 2016 година – 61% увеличение/, а броят на оправданите лица – 67 /45 през 2016 година/.

Най - често налаганото наказание е "лишаване от свобода" до 3 години – 263 лица /148 лица през 2016 година/, в т. ч. на 167 лица наложеното наказание е отложено по реда на чл. 66 НК /108 през 2016 година/. Наказания "лишаване от свобода" над 3 години до 10 години са наложени на 40 лица /34 лица през 2016 година/. Наказание „лишаване от свобода“ над 10 до 30 години е наложено на 2 лица /по НОХД № 761/2014 г., а именно по на 20 години ЛОС и по НОХД № 1745/2015 година – 11 години ЛОС/.

Така наложените общо наказания "лишаване от свобода", чието изпълнение не е отложено, а е постановено ефективното му изтърпяване възлизат общо на 138 броя /76 броя през 2016 година/, от които 96 броя до три години, 40 над 3 години до 10 години и 2 над 10 до 30 години.

През 2017 година са наложени наказания „пробация” на 1 лице.

През 2017 година са издадени изпълнителни листове за сумата от 1 383 419 лева, а общо за шестте години функциониране на съда – 3 377 805 лева.

Независимо, че делата, постъпващи в СпНС са многотомни, с голяма фактическа и правна сложност, с голям брой подсъдими лица, съдиите от СНС са работили като цяло качествено, насрочвали са и са разглеждали делата в изискуемите от закона срокове и при показатели, сочещи непрекъснато повишаване на ефективността, независимо от увеличаващия се брой дела.

Прави впечатление фактът, че делата приключват сравнително бързо 98,92% – до 3 месеца, като изключение НОХ делата. При тях процентът на приключилите до 3 месеца е 61%. Следва да се отбележи, че юрисдикцията на СНС за подсъдните му първоинстанционни наказателни дела от общ характер е за престъпления от изброените в чл. 411а, ал.1 НПК, осъществени на цялата територия на Република България. При това съгласно чл.411, ал.3 от НПК на Специализирания наказателен съд са подсъдни и делата за престъпленията по ал.1, извършени в чужбина. По тази причини и с оглед естеството на престъпната дейност, която в много случаи надхвърля границите на Република България, често се е налагало по делата да бъдат използвани инструментите на международно правното сътрудничество. През 2017 г. съдиите в СНС са издали шест европейски заповеди за арест за задържането и предаването на подсъдими лица и едно предложение за екстрадиране на подсъдимо лице. Съдиите в СНС, са изготвили 21 молби за правна помощ въз основа на Конвенцията за взаимопомощ по наказателно правни въпроси между държавите членки в Европейския съюз в съответствие с чл. 34 от Договора на Европейския съюз /Конвенция 2000/ и Европейската конвенция за международно сътрудничество по наказателни дела от 1959 г., По-голяма част от молбите за правна помощ, касаещи разпит на свидетели – стандартна процедура /чрез представяне на въпросни листи с въпроси, на които свидетелят да отговори, разпит чрез видеоконференция, изискване събирането на други доказателства, имащи отношение към разкриване на обективната истина по делото/, са изпълнени в дадения от съда срок. Следва да бъде отбелязано, че съществена роля при осъществяване на ефективно международно правно сътрудничество изигра оказаната помощ от членовете на българското Национално бюро в Евроджъст, а също и на контактните точки в Европейската съдебна мрежа.

На 23.05.2017 г. е изготвено Преюдициално запитване до Съда на Европейския съюз от съдия в СНС. Със същото съдията е задал преюдициални въпроси,касаещи прилагането на чл.14 от Директива 2014/41/ПВР за Европейската заповед за разследване и съответността на националния закон и съдебната практика с тази разпоредба, залегнала в Директивата.

Поради голямата фактическа и правна сложност на разглежданите в съда дела, както и големия брой свидетели, които трябва да бъдат разпитани по някои от тях, в съда има дела с продължителност над 2 години. Има само едно дело, което е на производство от 2013 година, а именно НОХД № 214/2013 година – 18 подсъдими, 636 свидетели. Първоначално делото е било разпределено на съдия Стоицев, който е бил командирован от СГС. След провеждане на голям брой съдебни заседания, и разпит на повечето свидетели*,* съдия Стоицев е избран от мисията на ЕС за съдия в Косово и през юни 2014 година делото е било преразпределено на друг състав. С оглед разпоредбата на чл.258 НПК съдията е отменил хода на съдебното следствие и делото е започнало отначало.

На производство са 14 НОХ дела, образувани през 2014 година.

Положителна е и тенденцията за уеднаквяване на съдебната практика в резултат на провеждани в рамките на съда eжемесечни обсъждания на Общо събрание на съдиите в СНС.

Съгласно чл.29, ал.8 ЗСРС, отчетният доклад за дейността на съда през годината представя и данни относно броя на дадените разрешения и изготвените ВДС.

През 2017 г. са издадени 2146 броя разрешения по ЗСРС /2271 броя за 2016 год./ и са постановени 898 броя откази /669 броя за 2016 год./.

През 2017 г. са предадени в съда 553 броя веществени доказателствени средства /за сравнение 85 броя през 2016 година/.

**Предприети мерки за подобряване функционирането на съда:**

**Във връзка с решаване на сградния проблем на съда:**

Специализираният наказателен съд е изправен пред остър недостиг на помещения за нормалното му функциониране. Предоставените ни помещения в сградата са крайно недостатъчни. Беше ни предоставено само едно помещение за архив, но не и такова за съхранение на веществени доказателства. Деловодствата са твърде малки – очевидно не е било взето под внимание обстоятелството, че почти всички от разглежданите от СНС дела са многотомни. Това наложи да се закупуват шкафове, които да се поставят в коридорите и там да се съхраняват делата.

Освен от помещения за архив, за съхранение на веществени доказателства и за деловодства, имаме нужда и от кабинети за съдии, за съдебни секретари, деловодства и съдебни зали.

През 2012 година, когато Специализираният наказателен съд започна дейността си, щатната численост беше 36 бройки – 11 съдии и 25 служители. През годините броят на съдиите и служителите се увеличи и към настоящия момент щатната ни численост е 64 броя – 19 съдии и 45 служители. Разполагаме само с 4 съдебни зали за 19 състава. Тези 4 зали се оказаха крайно недостатъчни за провеждане на съдебните заседания, което води до забавяне на процеса и причинява неудобство както на страните, така и съдиите и съдебните служители в съда. По повечето разглеждани от съда дела се налага разпит на множество свидетели и вещи лица, поради което съдебните заседания по едно дело често се провеждат 2 или 3 дни седмично. Това е свързано и с изискването за бързо приключване на разглежданите дела. Ежедневно се разглеждат и производства по реда на чл. 65 НПК, поради по-големия брой обвиняеми лица по делата. Това налага много често заседания да се провеждат в други помещения, които не са оборудвани за съдебни зали.

Единствената възможност за нормалното функциониране на съда е да се предоставят още помещения – за веществени доказателства, за деловодства, секретарски стаи, съдийски кабинети и съдебни зали. През 2017 година ни бяха предоставени три помещения от ДКСИ, като две от тях ги пригодихме за помещения, в които да се съхраняват архивирани дела, а третото – на съдебна зала.

**Организационни мерки:**

В изпълнение на разпоредбите на ПАС бяха проведени годишни инвентаризации за наличността на делата в служба “Деловодство”, както и на деловодната система, проверка на регистратурата за класифицирана информация и проверка за наличността на веществените доказателства.

**Медийна политика:**

Специализираният наказателен съд продължи и през 2017 година да предоставя възможност за запознаване на обществеността с информацията по делата и води адекватна медийна политика, при спазване на принципите за откритост, достоверност и пълнота на сведенията, осигуряване на еднакви условия за достъп, законност на достъпа и уместно съчетаване на защита на правото на информация със защита на личната информация, както и гарантиране сигурността на държавата и обществото. На интернет страницата на съда се публикуват данни за делата и графици за съдебните заседания, обявени са и вътрешните правила за достъп до обществена информация, като своевременно се изнасят и съобщения относно медийно проследявани и привличащи публичния интерес дела, с цел да се даде възможност на обществеността и медиите да следят напредъка по тях. С представители на всички медии сме установили добри взаимоотношения, основани на внимание и взаимно уважение, като е постигнат баланс между нуждата от отразяване на делата и безпрепятствено протичане на отразяваните наказателни производства.

**Мерки за повишаване квалификацията:**

И през 2017 година продължиха да се прилагат утвърдените в съда конкурсно начало за подбор при назначаването на съдебните служители, задължителното им начално и последващо обучение.

Продължи и практиката за провеждане на събрания на магистратите след участието им в обучения, на които всеки от обучаващите се да сведе до знанието на останалите магистрати кратко резюме от проведеното обучение, за да може да се ползва и от тях.

На практика всички съдии и съдебни служители са участвали в различни форми на обучение и повишаване на квалификацията, в това число и дистанционни форми на обучение. Създадената организация в съда позволява на всеки желаещ магистрат и съдебен служител да посещава обучения.

През 2017 г. съдии и служители при СНС са участвали в обучителни семинари по проблемите на борбата с организираната престъпност и тероризма, организирани в рамките на осъществявания от фондация „Риск Монитор“ проект „Борба с организираната престъпност“, финансиран от „Америка за България“. На 15.12.2017 г. бе проведено обучение в рамките на същия проект на съдебни служители при СНС за работа с информационните деловодни системи. Съдиите при СНС взеха участие и в проведеното обучение на 15.11.2017 г. на тема „Актуални въпроси и промени в НПК“ с преподаватели съдии от ВКС.

За периода от 02 до 06.10.2017 г. петима съдии от СНС участваха в двустранна обменна програма с цел повишаване на доверието между съдилищата от различни държави членки, финансирана от Европейската мрежа за съдебно обучение. Същите посетиха различни съдебни институции в гр. Палермо, Италия, обмениха опит и добри практики със съдии следователи, прокурори и съдии по дела с предмет престъпна дейност осъществявана от организирани престъпни групи и разискваха предизвикателствата и трудностите, пред които са изправени в ежедневната си работа.

През 2017 г. стартира реализирането на Проект „Юпитер“ подпомаган от Съдебната програма на Европейския съюз, в който участва и съдия от СНС. В проекта участват шест държави партньорки – Франция, Германия България, Белгия, Испания и Холандия. Целта на програмата е да бъде събрана основна информация за процедурите, които се прилагат при разследване и съдене на извършителите на терористични актове, както и съдебното третиране на чуждестранните терористи бойци във всяка една от държавите участнички в проекта. Задача на проекта е също така да се създадат близки взаимоотношения между съдиите и прокурорите от държавите членки, засегнати в най-голяма степен от проблема, основно чрез учебни визити организирани в периода септември 2017 г. – юни 2018 г., да се проведе езиково обучение – на английски език относно използваната терминологията в тази област, както и да се създаде наръчник за работа в областта на борбата с тероризма.

В заключение искам да Ви уверя, че ние ще продължим да работим за запазване облика на Специализирания наказателен съд като авторитетна институция в правораздаването, като част от съдебната система в страната ни, която работи за утвърждаване върховенството на закона.

ПРЕДСЕДАТЕЛ НА СПЕЦИАЛИЗИРАН НАКАЗАТЕЛЕН СЪД:

\_\_\_\_\_\_\_\_\_\_\_\_\_\_\_\_\_

ГЕОРГИ УШЕВ